DA Den Europæiske Unions Tidende C 41/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 41/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»LENTILLE VERTE DU PUY«

EU-nr.: PDO-FR-0202-AM02 — 18.5.2017

BOB ( X ) BGB ( )

1. Ansøgende sammenslutning og legitim interesse

Comité de Défense et de Gestion de la Lentille verte du Puy AOC — Immeuble Interconsulaire 16 Boulevard Président Bertrand 43000 Le Puy-en-Velay FRANKRIG Tlf. +33 471072133 E-mail: contact@lalentillevertedupuy.com

Sammenslutningen »Comité de Défense et de Gestion de la Lentille verte du Puy AOC« består af erhvervsdrivende, som beskæftiger sig med den beskyttede oprindelsesbetegnelse »Lentille verte du Puy« (producenter, indsamlingsvirksomheder og pakkevirksomheder), og som har en legitim interesse i at indgive ansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: geografisk område, tilknytning, kontrolorganernes kontaktoplysninger, nationale krav

4. Type ændring

— ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Afsnittet »Beskrivelse af produktet«

Det maksimale vandindhold (16 %) for linserne medtages, og det medtages ligeledes, at »oprindelsesbetegnelsen »Lentille verte du Puy« ikke må anvendes på rynkede og spirede linser«. Disse elementer gør det således muligt at definere produktet bedre i overensstemmelse med det, der ligger til grund for dets anerkendelse.

Ordene »giver dem en kort tilberedningstid« slettes fra dette afsnit og flyttes til kapitlet »Elementer, der beviser tilknytningen til det geografiske miljø«.

Dermed erstattes beskrivelsesdelen i den gældende varespecifikation, hvor der står, at »Betegnelsen »Lentille verte du Puy« er forbeholdt linser med en diameter på 3,25-5,75 mm, der har grønne til mørkeblå marmoreringer på en bleggrøn bund, et fint skind og en kerne, som ikke er melet, hvilket giver dem en kort tilberedningstid« med »Oprindelsesbetegnelsen »Lentille verte du Puy« er forbeholdt linser med en diameter på 3,25-5,75 millimeter, der har et maksimalt vandindhold på 16 %, grønne til mørkeblå marmoreringer på en bleggrøn bund, et fint skind og en kerne, som ikke er melet. Oprindelsesbetegnelsen »Lentille verte du Puy« må ikke anvendes på rynkede og spirede linser.«

Afsnittet »Bevis for oprindelse«

Afsnittet »Bevis for, at produktet har oprindelse i det afgrænsede geografiske område« er blevet konsolideret og samler bestemmelserne om indberetningspligt, føring af registre over produktets sporbarhed og kontrol af produktionsbetingelserne samt bestemmelserne om kontrol af produktet:

— En beskrivelse af indholdet i og betingelserne for de erhvervsdrivendes indgivelse af identifikationserklæringer, angivelser af såning, høst og lagring af linserne samt de angivelser, der er nødvendige for kendskabet til og kontrollen af linser, der skal markedsføres med oprindelsesbetegnelsen

— En liste over de oplysninger, som de pågældende erhvervsdrivende skal registrere om linsernes dyrkning, tørring og lagerregnskab i henhold til produktionsbetingelserne i kapitlet »Produktionsmetode«

— Fastlæggelse af kontrolbetingelserne: en analytisk og organoleptisk undersøgelse, der foretages ved at tage stikprøver af partier af linser, som er emballeret eller klar til at blive emballeret, herunder en analytisk undersøgelse, der som minimum omfatter vandindholdet, samt en visuel og duftmæssig organoleptisk undersøgelse.

Disse bestemmelser har til formål at sikre sporbarheden og kontrollen af de erhvervsdrivendes overholdelse af bestemmelserne i varespecifikationen samt kontrollen af, at produktet er i overensstemmelse med kravene i varespecifikationen.

Afsnittet »Fremstillingsmetode«

Sort: Ordene »tilhørende den linje, der benævnes »Anicia« og stammer fra sorten Lens Esculenta Puyensis« erstattes med ordene »tilhører sorten »Anicia« af arten Lens culinaris Med.« for at anvende de nøjagtige navne på arten og sorten, der er medtaget på den officielle liste over plantearter og -sorter, uden at ændre den sort, der anvendes til produktionen af »Lentille verte du Puy«. Det tilføjes ligeledes, at linserne stammer fra certificerede frø eller fra frø, som er høstet på producentens bedrift. Denne tilføjelse tager højde for de erhvervsdrivendes dyrkningsmetoder og sikrer, at sorten respekteres.

Dermed erstattes sætningen »Linser, for hvilke det er tilladt at anvende betegnelsen, skal være linser af frø tilhørende den linje, der benævnes »Anicia« og stammer fra sorten Lens Esculenta Puyensis« i den gældende varespecifikation med »Linser, for hvilke det er tilladt at anvende oprindelsesbetegnelsen »Lentille verte du Puy«, tilhører sorten »Anicia« af arten Lens culinaris Med. De stammer fra certificerede frø. Producenterne kan dog anvende frø, som er høstet på deres bedrift«.

Afgrøderotation: Sætningen »Afgrøderotation er obligatorisk«, som er påkrævet af tekniske og sundhedsmæssige grunde, erstattes med en mere præcis bestemmelse om, at »mellem to såninger af linser på samme mark skal der mindst være et år med mellemafgrøder«.

Såning: Der indføres en såningsperiode. Den fastsættes til mellem den 15. februar og den 31. maj, da dette er den optimale periode for såning af denne afgrøde om foråret.

Gødning: Det præciseres, at forbuddet mod anvendelse af hovednæringsstoffer (kvælstof, fosfor og kalium) i løbet af dyrkningsåret gælder tilførslen af »mineralske« gødningsstoffer. Dermed undgås enhver tvivl, da tilførslen af organiske eller kalkholdige jordforbedringsmidler er tilladt.

Topfjernelse: Det præciseres, at forbuddet mod at anvende topdræbningsmidler eller ukrudtsbekæmpelsesmidler ikke omfatter produkter, der er godkendt til dyrkning af linser, at dette forbud finder anvendelse i alle faser af linsernes vækstcyklus og, for ukrudtsbekæmpelsesmidlers vedkommende, at forbuddet gælder for totalukrudtsmidler. Disse præciseringer er nyttige for kontrollen og tager sigte på en bedre forståelse af den oprindelige bestemmelse.

Dermed ændres den gældende varespecifikations sætning »Det er ikke tilladt at tilføre hovednæringsstoffer i løbet af linsernes dyrkningsår eller at anvende topdræbningsmidler eller ukrudtsbekæmpelsesmidler« til »Der må ikke tilføres mineralske hovednæringsstoffer (kvælstof, fosfor og kalium) i løbet af linsernes dyrkningsår« og »Med undtagelse af produkter, der er godkendt til dyrkning af linser, er anvendelse af topdræbningsmidler eller totalukrudtsmidler strengt forbudt i alle faser af linsernes vækstcyklus«.

Indsamling, forrensning og lagring: Der indføres nødvendigt minimumsudstyr for indsamlings- og lagringscentre i varespecifikationen: Hvert indsamlings- og lagringscenter skal som minimum have:

— et forrensningsanlæg (en rense- og sorteringsmaskine)

— en fugtighedsmåler

— en brovægt eller gennemløbsvægt

— et ventilations- eller silooverførselssystem

— forskellige registrerede og blokinddelte lagringsenheder.

Disse installationer er nødvendige for de indsamlings- og lagringsforanstaltninger, der er beskrevet i varespecifikationen.

Endvidere indføres der en bestemmelse om, at åbningerne i rense- og sorteringsmaskinernes riste maksimalt må have en størrelse på 5,75 millimeter. Denne bestemmelse sikrer overholdelsen af den maksimumdiameter, der er fastlagt for »Lentille verte du Puy«.

Tørring: Der foretages en ændring af kontrolstadiet for linsernes vandindhold: Vandindholdet bestemmes efter høsten og på høsttidspunktet, og målingen foretages på de høstede linser, når de kommer ud af rense- og sorteringsmaskinen, hvilket gør det muligt at fjerne de største fremmedlegemer. Tørringsbetingelserne angives ligeledes nærmere.

Sætningen »Vandindholdet må ikke overstige 23 % på høsttidspunktet« erstattes og suppleres således med følgende bestemmelser:

»Linsernes vandindhold, som bestemmes, når de kommer ud af rense- og sorteringsmaskinen, må ikke overstige 23 %.

Hvis vandindholdet ligger mellem 16 % og 23 %, skal linserne tørres, så vandindholdet bringes ned på maksimalt 16 %, inden for højst:

— 48 timer for linser, hvis vandindhold er fra 20 % til og med 23 %

— 4 dage for linser, hvis vandindhold er fra 19 % til og med 20 %

— 10 dage for linser, hvis vandindhold er fra 17 % til og med 19 %

— 30 dage for linser, hvis vandindhold er fra 16 % til og med 17 %.

For nye tørringsanlæg installeret efter den 27. september 1999, som er den dato, hvor varespecifikationen sidst blev ændret, er det obligatorisk, at der forefindes et ventilationssystem. For tørringsanlæg, som allerede var installeret på denne dato, og som ikke har noget ventilationssystem, er det obligatorisk at tilpasse et forkammer. Den maksimale tørringstemperatur er 100 °C med en tolerance på 5 % over denne temperatur.«

Alle disse bestemmelser er nødvendige for at bevare de høstede linsers kvalitet.

Lagring, sortering og emballering: Der tilføjes nye bestemmelser:

— »Lagring inden emballering af linser, som har denne oprindelsesbetegnelse, må ikke overstige to år«

— »Det er forbudt at blande linser fra to høstår«

— »Linser med oprindelsesbetegnelsen markedsføres i den emballage, de oprindeligt blev pakket i, uden at denne er blevet åbnet eller ændret«

— »Salg i løs vægt er forbudt«

— »Andelen af fremmedlegemer, støv og mineralrester må ikke overstige 0,5 % af den samlede vægt.«

Disse bestemmelser har til formål at sikre produktets kvalitet og oprindelse og at lette linsernes sporbarhed.

Sætningen »Et tørringsregister gør det muligt at kontrollere denne operation« udgår fra kapitlet »Fremstillingsmetode«, eftersom bestemmelsen er medtaget og angivet nærmere i afsnittet »Bevis for oprindelse«.

En begrundelse for kravet om emballering i det geografiske område er vedlagt til støtte for dette krav, som er foreskrevet i den nationale lovtekst, der er knyttet til den tidligere varespecifikation (i henhold til Kommissionens forordning (EF) nr. 1509/2000 af 12. juli 2000). Dermed tilføjes følgende stykke:

»Emballering i det geografiske område er afgørende for bevarelsen af produktets særlige egenskaber, opretholdelsen af dets kvalitet og garantien for dets oprindelse. Det letter ligeledes kontrollen. De erhvervsdrivende, der håndterer linserne i det afgrænsede geografiske område, har som følge af deres erfaring den viden og rutine, der er nødvendig for at undgå operationer, som kunne ændre kvaliteten af »Lentille verte du Puy«, og navnlig for at undgå tilstedeværelsen af fremmedlegemer, støv og mineralrester i det færdige produkt og hindre stød, der kunne få linserne til at knække. Endvidere skal »Lentille verte du Puy« isoleres fra det omgivende miljø i beholdere, der beskytter linserne mod fugt, som kunne ændre deres organoleptiske egenskaber (ændring af vandindholdet samt rynkede og spirede linser). Emballering i det afgrænsede geografiske område overflødiggør transport i løs vægt af »Lentille verte du Puy« over lange strækninger, hvor linserne kan udsættes for forhold, som ændrer deres kvalitet (fugt og stød), og tager dermed sigte på at bevare produktets organoleptiske egenskaber. Desuden begrænser emballering i det afgrænsede geografiske område risikoen for, at »Lentille verte du Puy« blandes med linser af anden herkomst. Kontrolsystemet kan sikre oprindelsen og sporbarheden af linserne, som høstes, håndteres og emballeres i det geografiske område, idet der etableres en tilknytning mellem linsemængderne og de forskellige etaper af fremstillingsmetoden, lige indtil produktet er emballeret. Endelig medfører emballeringen i det geografiske område, at kontrollen af produktet udøves tættest muligt på forbrugeren og på partier, som er emballeret eller klar til at blive emballeret, hvilket gør det muligt at sikre linsernes kvalitet.«

Afsnittet »Mærkning«

De mærkningsangivelser, der er specifikke for betegnelsen, er bragt i overensstemmelse med bestemmelserne i forordning (EU) nr. 1151/2012, idet henvisningen til forkortelsen »AOC« og benævnelsen »appellation d'origine contrôlée« (kontrolleret oprindelsesbetegnelse) udgår. Disse erstattes med pligten til at påsætte EU's BOB-symbol.

Andet

I afsnittet »Afgrænsning af det geografiske område« erstattes sætningen »Produktionsområdet omfatter to naturlige områder i departementet Haute-Loire: Puybassinet og vulkanområdet Velay« med sætningen »Det geografiske produktionsområde omfatter først og fremmest to naturlige områder i departementet Haute-Loire: Puybassinet og vulkanområdet Velay«. Efter denne sætning følger en liste over de kommuner, som udgør det geografiske område. Denne redaktionelle ændring præciserer afgrænsningen af det geografiske område uden at ændre grænserne.

Afsnittet »Elementer, der beviser tilknytningen til det geografiske miljø« er omorganiseret for bedre at fremhæve de særlige kendetegn ved det geografiske område, produktets egenart og tilknytningen til det geografiske område.

I afsnittene »Kompetent tilsynsmyndighed i medlemsstaten«, »Ansøgende sammenslutning« og »Henvisninger vedrørende kontrolorganet« er kontaktoplysningerne for instituttet, sammenslutningens navn og kontaktoplysningerne for de officielle kontrolorganer blevet ajourført.

Afsnittet »Krav i nationale bestemmelser«: I lyset af udviklingen i de nationale love og bestemmelser er afsnittet »Krav i nationale bestemmelser« præsenteret i form af en tabel med de vigtigste punkter, der skal kontrolleres, deres referenceværdier og evalueringsmetoden.

ENHEDSDOKUMENT

»LENTILLE VERTE DU PUY«

EU-nr.: PDO-FR-0202-AM02 — 18.5.2017

BOB ( X ) BGB ( )

1. Betegnelse

»Lentille verte du Puy«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Oprindelsesbetegnelsen »Lentille verte du Puy« er forbeholdt linser af sorten Anicia og arten Lens culinaris Med. med en diameter på 3,25-5,75 millimeter, der har et maksimalt vandindhold på 16 %, grønne til mørkeblå marmoreringer på en bleggrøn bund, et fint skind og en kerne, som ikke er melet.

Andelen af fremmedlegemer, støv og mineralrester må ikke overstige 0,5 % af den samlede vægt.

Den beskyttede oprindelsesbetegnelse »Lentille verte du Puy« må ikke anvendes på rynkede og spirede linser.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper, lige fra produktionen af linserne til deres sortering, finder sted i det geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Lagring inden emballering af linser, som har denne oprindelsesbetegnelse, må ikke overstige to år. Det er forbudt at blande linser fra to høstår.

Linserne markedsføres i den emballage, de oprindeligt blev pakket i, uden at denne er blevet åbnet eller ændret. Salg i løs vægt er forbudt.

Linsernes emballering finder sted i det geografiske område.

Emballering i det geografiske område er afgørende for bevarelsen af produktets særlige egenskaber, opretholdelsen af dets kvalitet og garantien for dets oprindelse. Det letter ligeledes kontrollen.

De erhvervsdrivende, der håndterer linserne i det afgrænsede geografiske område, har som følge af deres erfaring den viden og rutine, der er nødvendig for at undgå operationer, som kunne ændre kvaliteten af »Lentille verte du Puy«, og navnlig for at undgå tilstedeværelsen af fremmedlegemer, støv og mineralrester i det færdige produkt og hindre stød, der kunne få linserne til at knække.

Endvidere skal »Lentille verte du Puy« isoleres fra det omgivende miljø i beholdere, der beskytter linserne mod fugt, som kunne ændre deres organoleptiske egenskaber (ændring af vandindholdet samt rynkede og spirede linser). Emballering i det afgrænsede geografiske område overflødiggør transport i løs vægt af »Lentille verte du Puy« over lange strækninger, hvor linserne kan udsættes for forhold, som ændrer deres kvalitet (fugt og stød), og tager dermed sigte på at bevare produktets organoleptiske egenskaber.

Desuden begrænser emballering i det afgrænsede geografiske område risikoen for, at »Lentille verte du Puy« blandes med linser af anden herkomst. Kontrolsystemet kan sikre oprindelsen og sporbarheden af linserne, som høstes, håndteres og emballeres i det geografiske område, idet der etableres en tilknytning mellem linsemængderne og de forskellige etaper af fremstillingsmetoden, lige indtil produktet er emballeret.

Endelig medfører emballeringen i det geografiske område, at kontrollen af produktet udøves tættest muligt på forbrugeren og på partier, som er emballeret eller klar til at blive emballeret, hvilket gør det muligt at sikre linsernes kvalitet.

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område omfatter følgende kantoner og kommuner i departementet Haute-Loire:

Kantonerne Le Puy-en-Velay-1, Le Puy-en-Velay-2, Le Puy-en-Velay-3, Le Puy-en-Velay-4 og Saint-Paulien.

Kommunerne Allègre, Alleyrac, Arlempdes, Bains, Barges, Beaulieu, Le Bouchet-Saint-Nicolas, Le Brignon, Cayres, Cerzat, Chadron, Chamalières-sur-Loire, Chavaniac-Lafayette, Costaros, Couteuges, Cussac-sur-Loire, Jax, Landos, Lantriac, Laussonne, Lavoûte-sur-Loire, Malrevers, Mazerat-Aurouze, Mazeyrat-d'Allier, Le Monastier-sur-Gazeille, Monlet, Ouides, Le Pertuis, Pradelles, Le Puy-en-Velay, Rauret, Retournac, Rosières, Saint-Arcons-d'Allier, Saint-Arcons-de-Barges, Saint-Bérain, Saint-Christophe-sur-Dolaison, Saint-Étienne-du-Vigan, Saint-Étienne-Lardeyrol, Saint-Georges-d'Aurac, Saint-Haon, Saint-Hostien, Saint-Jean-Lachalm, Saint-Martin-de-Fugères, Saint-Paul-de-Tartas, Saint-Pierre-Eynac, Saint-Vincent, Sainte-Eugénie-de-Villeneuve, Salettes, Séneujols, Siaugues-Sainte-Marie, Solignac-sur-Loire, Vielprat, Vissac-Auteyrac og Vorey.

5. Tilknytning til det geografiske område

Det geografiske områdes egenart

Naturbestemte faktorer

Det geografiske område for oprindelsesbetegnelsen »Lentille verte du Puy«, som ligger i hjertet af Haute-Loire, afgrænses mod vest af Vallée de l'Allier, mod øst af den fonolitiske Meygalbjergkæde, mod nord af en række enkeltstående bjerge (Mont Bar og Fix) og mod syd af Vivaraisbjergene. Området dækker hovedsagelig to naturlige højlandsområder, basaltområdet Velay og Puybassinet. Her dominerer jord af vulkansk oprindelse, som tørrer hurtigt.

Denne region har nogle særlige klimaforhold. Efter en lang og streng vinter og et tilsvarende forår nyder regionen godt af et tørt og solrigt klima om sommeren. Den centrale del af Haute-Loire er da også beskyttet mod regnfulde vinde af Cantal og Margeridebjergene i sydvest og af Vivaraisbjergene i sydøst. Uvejr med regn og/eller storm, som kommer med vindene fra sydvest, skal først over denne bjergbarriere. Denne hævning gør regnen stærkere på skråningerne mod vestenvinden og skaber en føneffekt i øst i det geografiske område, som giver sig udslag i mindre nedbør, færre skyer, mere sol og vinde, der er stærkere, varmere og mere tørre. Som konsekvens heraf giver den samlede virkning af den manglende regn, solen, den stærke varme og vinden en meget stor vandmangel i juli og august måned.

Menneskelige faktorer

Dyrkningen af linser i Velay går sandsynligvis tilbage til det 11.-13. århundrede eller endda helt til romertiden, hvilket fundet af en vase med linser fra denne periode er et vidnesbyrd om.

Det omdømme, som »Lentille verte du Puy« havde, medførte hurtigt en illoyal konkurrence, f.eks. importen af grønne linser kaldet »du Puy« fra Rusland og Tyskland inden Første Verdenskrig eller produktionen af grønne linser under navnet »du Puy« i Algeriet og Marokko i 1920'erne. Selv om frøene kom fra Puy, kunne de importerede produkters kvalitet på intet tidspunkt måle sig med de oprindelige produkters.

De lokale producenters og handlendes foranstaltninger for at udbrede kendskabet til produktets originalitet og forhindre svig mundede den 17. januar 1935 ud i en dom ved den civile domstol i første instans i Puy, der anerkendte betegnelsen »Lentille verte du Puy« som oprindelsesbetegnelse. Dekretet om den kontrollerede oprindelsesbetegnelse blev vedtaget den 7. august 1996.

Producenterne af »Lentille verte du Puy« opnåede med tiden en omfattende knowhow, f.eks. med hensyn til valget af dyrkningsarealer eller fastlæggelsen af de optimale sånings- og høstdatoer. Det samme gælder for de virksomheder, der beskæftiger sig med indsamling, lagring og sortering af »Lentille verte du Puy«. På baggrund af den erfaring, de har opnået i løbet af flere årtier, har de fuld kontrol over linsernes opbevaring og sortering (håndtering af vandindholdet og partiernes renhed samt tørring efter behov).

Produktets egenart

»Lentille verte du Puy« har et fint skind og en kerne, som ikke er melet, hvilket giver dem en kort tilberedningstid.

Årsagssammenhæng

Klimaforholdene har haft afgørende indflydelse på linsernes produktionscyklus og på denne betegnelses egenart.

»Lentille verte du Puy« dyrkes således i et klimatisk område med relativt lave temperaturer på grund af højden, som begrænser vækstcyklussen. På plantens modningsstadie nyder dette område godt af rigeligt solskin, svag nedbør og en tør og varm vind, som fremkalder en kraftig vandstress, der fører til en hurtig tørring.

Dette klimaforløb og den tidlige indtræden i tørringsfasen giver »Lentille verte du Puy« en ufuldstændig kemisk og fysisk modenhed. Frøskallens modning og lagringen af reserver (navnlig stivelse) i frøkornet bliver afbrudt, inden de er helt afsluttet, hvilket giver linsen et fint skind og en kerne, som ikke er melet.

Ved tilberedningen gør frøkornenes sammensætning og frøskallernes gennemtrængelighed, som skyldes standsningen af linsernes udvikling, det lettere for vandet at trænge ind i frøkornet og blødgøre det. Dette giver en hurtigere tilberedningstid.

Klimaets indflydelse fuldendes af det geologiske aspekt ved området, som for størstedelens vedkommende er vulkansk, hvilket fremmer rodsystemets udvikling, og de vandmæssige egenskaber, som er særligt velegnede til denne afgrøde.

Producenternes knowhow med hensyn til dyrkningen af »Lentille verte du Puy« bidrager til at give linserne deres egenart. Denne egenart er bevaret takket være dygtigheden og de tekniske kompetencer hos de erhvervsdrivende i distributionssektoren, når det gælder opbevaring og sortering af »Lentille verte du Puy«.

Egenarten ved »Lentille verte du Puy« bevidnes af det udbredte kendskab til dette produkt. En undersøgelse foretaget i 1934 inden den retssag, hvor man anerkendte betegnelsen »Lentille verte du Puy« som oprindelsesbetegnelse, gjorde det muligt at fastslå, at forbrugerne stadig foretrak de linser, der blev dyrket i Puyområdet, på grund af deres iboende kvaliteter: et finere skind, en kerne, som er mindre melet og finere end andre linsers, og en kortere tilberedningstid. I dag hyldes »Lentille verte du Puy« af de største kokke.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-76a73f6a-84af-4d8c-a107-b511c0f82488/telechargement

(1) EUT L 343 af 14.12.2012, s. 1.